Kulturministeren blander sig i DR's satire-sag: Det er altså langt, langt ude

Dansk komiker svines til: Respektløs, uskarp og usjov

Siden komikeren Jonatan Spang og en kollega onsdag mødte op til Anna Mees politiske exit-pressemøde på Københavns Rådhus og stillede spørgsmål om frysemad og tv-serier, er kritikken haglet ned over Spang og hans ansvarlige DR-redaktør.

Jonatan Spang vakte opsigt i rollen som journalisten med de vel nok mest opsigtsvækkende spørgsmål på onsdagens pressemøde. Foto: DR / Bjarne Bergius Hermansen

Senest har kulturminister Mette Bock (LA) fredag været fremme med kritik af episoden.

- Det er altså langt, langt ude, at man kan tillade sig det. Men det værste er, at redaktøren bakker den her opførsel op, siger Bock ifølge denoffentlige.dk på Aarhus Universitet, hvor hun deltager i international konference om konstruktiv journalistik.

Ikke fornærmet

Hovedpersonen selv - Anna Mee Allerslev - har på Twitter netop skrevet, at hun ikke selv blev fornærmet over satire-spørgsmålene.

- Du har ikke fornærmet mig. Efter 2 mdr i mediemøllen, er sag om frysemad en ret lille ting. Held og lykke med programmet, skriver den forhenværende borgmester.

Umoden og misforstået

På Twitter undrede flere sig i løbet af ugen over, hvad Spang egentlig havde gang i, da han brugte sin taletid på emner, der ikke umiddelbart havde meget med politik at gøre.

Spangs tv-kollega fra DR2, Niels Krause-Kjær, kaldte eksempelvis i en artikel på b.dk komikerens happening for utidig, umoden og misforstået.

- Dét her var helt uden for skiven og hverken sjovt eller skarpt. Og det var helt uden fornemmelse for det, der foregik. Når en borgmester og spidskandidat træder tilbage fire uger før et valg, er det en alvorlig ting. Det er alvorligt for hende, for kommunen, for hele partiet – og dermed alvorligt for os alle sammen, siger Krause-Kjær til b.dk

Antikveret DR-ironi

BT's chefredaktør Jens Grund var heller ikke imponeret over Spangs optræden, som han kalder både respektløs og problematisk i forhold til pressens kamp mod fake news.

Journalist og politisk kommentator Henrik Qvortrup var også ud at tale med de helt store bogstaver på Twitter, hvor han kaldte Spangs påfund for et eksempel på 'den forlængst antikverede DR-ironi, når den er værst og allermest pinlig'.

Det har ikke været muligt at få en kommentar fra Jonatan Spang.